Broj: 711-I-1486-P-220-20/21-06-19

Zagreb, 2. rujna 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave protiv** **dužnosnika Darija Zurovca, zastupnika u Hrvatskom saboru i gradonačelnika Grada Sveta Nedelja,** na 140. sjednici, održanoj 2. rujna 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Darija Zurovca, zastupnika u Hrvatskom saboru i gradonačelnika Grada Sveta Nedelja, neće se pokrenuti, s obzirom da iz prikupljenih podataka i dokumentacije ne proizlazi da je dužnosnik sudjelovao u zapošljavanju rođakinje na radno mjesto savjetnice za društvene djelatnosti u Gradu Sveta Nedelja, niti da je pogodovao svome bratu prioritetnim određivanjem izgradnje vodovoda i kanalizacije u ulici u kojoj njegov brat gradi kuću.**

Obrazloženje

 Povjerenstvo je dana 1. listopada 2020.g. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-3528-P-220/20-01-4. U predmetnoj prijavi navodi se da je nedavno u Gradu Sveta Nedelja raspisan natječaj za radno mjesto na koje je primljena ……….. kao savjetnica za društvene djelatnosti, a da je majka dužnosnika u rodbinskim vezama s majkom …………, odnosno da su iste sestrične. Nadalje, navodi se i da je brat gradonačelnika zaposlen u Gradu kao stručni suradnik za komunalne djelatnosti te da isti posluje s nekim tvrtkama koje posluju s Gradom kao i da gradonačelnik prioritetnim određuje izgradnju vodovoda i kanalizacije u novoformiranoj ulici gdje mu brat gradi kuću.

 Člankom 3. stavkom 1. točkom 3. i 39. ZSSI-a propisano je da su saborski zastupnici te gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Dario Zurovec obnašao dužnost zastupnika u Hrvatskom saboru od 22. srpnja 2020.g. do 30. studenog 2020.g. te ponovno od 9. lipnja 2021.g. dok je dužnost gradonačelnika Grada Sveta Nedelja u mandatu 2017.g.-2021.g. te ponovno od 21. svibnja 2021.g. Slijedom navedenog, povodom obnašanja navedenih dužnosti, dužnosnik Dario Zurovec obvezan je postupati sukladno odredbama ZSSI-a.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

 S obzirom na navode iz prijave Povjerenstvo je od Grada Sveta Nedelja zatražilo podatke je li u Gradu Sveta Nedelja, zaposlena gospođa …………., ukoliko jest od kada i na kojem radnom mjestu, je li u Gradu Sveta Nedelja zaposlen gospodin …………., ukoliko jest od kada i na kojem radnom mjestu, je li zasnivanju radnog odnosa sa gospođom ……… i gospodinom ………… prethodio natječaj te ukoliko jest gdje je objavljen te je li Grad Sveta Nedelja od 9. lipnja 2017.g. do danas donio odluku ili pokrenuo natječaj za izgradnju vodovoda i kanalizacijskog sustava na području Grada te ukoliko jest koji je razlog uređenja predmetne infrastrukture te na kojem području je navedena izgradnja izvršena ili se ima izvršiti. Povjerenstvo je također zatražilo da ukoliko je zapošljavanju po objavljenom natječaju prethodio postupak testiranja, molimo uvid u natječajnu dokumentaciju kao i u postupak koji je prethodio odabiru i završno donošenju ugovora o radu s …………….. i …………….

 Grad Sveta Nedelja odgovorio je na traženje Povjerenstva dopisom KLASA:011-01/20-01/01, URBROJ: 238-12-02/1-20-2 od 19. listopada 2020.g. navodeći da je u Gradu Svetoj Nedelji zaposlena službenica ………………….., i to rješenjem o rasporedu na radno mjesto savjetnice za društvene djelatnosti na neodređeno vrijeme u Upravnom odjelu za opće poslove, lokalnu i mjesnu samoupravu, društvene djelatnosti i nabavu od dana 24.01.2019. godine, KLASA: UP/I-112-01/19-01/01, URBROJ: 238-12-02/1-19-6, kojem je prethodilo Rješenje o prijmu u službu od dana 17.12.2018. godine, KLASA: UP/I-112-01/18-01/01, URBROJ: 238-12-02/1-18-33, a koje je donijeto temeljem prethodno provedenog postupka javnog natječaja. Navodi se kako je službenica raspoređena na sistematizirano i do tada nepopunjeno radno mjesto savjetnice za društvene djelatnosti, kao jedine službenice u Gradu Svetoj Nedelji u čijem opisu radnog mjesta je vođenje upravnih postupaka i obavljanje ostalih poslova vezanih uz provedbu Zakona o socijalnoj skrbi, provedbenih propisa, odluka Grada Svete Nedelje iz područja potreba socijalne skrbi, kao i provedbe javnih natječaja za dodjelu sredstava za programe i aktivnosti iz djelokruga odjela (financiranje programa i projekata udruga iz područja djelatnosti branitelja iz Domovinskog rata, odgoja i obrazovanja, socijalne djelatnosti i zdravstva, brige o umirovljenicima, te skrbi osoba s invaliditetom). Nadalje, navodi se da je po ovlaštenju gradonačelnika Pročelnica Upravnog odjela za opće poslove, lokalnu i mjesnu samoupravu, društvene djelatnosti i nabavu Grada Svete Nedelje raspisala natječaj za prijam u službu savjetnika za društvene djelatnosti na neodređeno vrijeme i u uz obvezni probni rad u trajanju od 3 mjeseca e da je natječaj objavljen u „Narodnim novinama“ broj 92 od dana 17.10.2018. godine i web stranici Grada Svete Nedelje. Rok za podnošenje prijava na Natječaj iznosio je osam dana od objave Natječaja. Nadalje, iz dopisa Grada i dostavljene dokumentacije razvidno je da pored općih uvjeta utvrđenih Zakonom o službenicima i namještenicima u lokalnoj i područnoj (regionalnoj) samoupravi, posebni uvjeti za prijam u službu istaknuti u natječaju bili su: magistar ili stručni specijalist pravne ili druge društvene struke, najmanje tri godine radnog iskustva na odgovarajućim poslovima, položen državni stručni ispit, znanje engleskog jezika, znanje rada na računalu, položen vozački ispit ,,B“ kategorije s tim da se na natječaj mogla javiti i osoba bez položenog državnog stručnog ispita, koja je stekla potrebno radno iskustvo na odgovarajućim poslovima, pod uvjetom da ispit položi u roku od godine dana od prijma u službu. Razvidno je također da je u provedenom postupku, Povjerenstvo za provedbu natječaja utvrdilo koje su prijave pristigle na natječaj pravodobne i potpune, te između njih koje zadovoljavaju formalne uvjete natječaja, sukladno propisanim uvjetima Natječaja te da je od deset pristiglih prijava na natječaj, Povjerenstvo utvrdilo da dvije prijave ne udovoljavaju formalnim uvjetima natječaja, o čemu su podnositelji prijava obaviješteni pismenim putem, a osam kandidata koji ispunjavaju formalne uvjete natječaja pozvani su na prethodnu provjeru znanja i sposobnosti, sukladno članku 22. st. 1. Zakona o službenicima i namještenicima u lokalnoj i područnoj (regionalnoj) samoupravi, koje se sastojalo od dijela pisanog testiranja i usmenog razgovora (intervjua) za kandidate koje ostvare pristup pojedinom dijelu testiranja i koje se održalo dana 3. prosinca 2018. godine u prostorijama Grada Svete Nedelje. Razvidno je i da su obavijest i upute kandidatima o opisu poslova i podaci o plaći radnog mjesta, te načinu i području testiranja bila su objavljena od dana 18.10.2018. godine na web stranici Grada Svete Nedelje. Nadalje, razvidno je da je dvoje kandidata izgubilo status kandidata prijavljenih na natječaj iz razloga što se nisu odazvali pozivu na prethodnu provjeru znanja i sposobnosti putem pisanog testiranja, a sukladno članku 22. st. 2. Zakona o službenicima i namještenicima u lokalnoj i područnoj (regionalnoj) samoupravi.

Iz uvida u dostavljenu dokumentaciju razvidno je da se ukupno najveći broj bodova nakon pisanog testiranja, provjere poznavanja engleskog jezika, poznavanja rada na računalu i usmenog razgovora imala ………………… te je ista primljena u službu na neodređeno vrijeme uz obvezni probni rad u trajanju od 3 mjeseca za obavljanje poslova savjetnika za društvene djelatnosti u Upravnom odjelu za opće poslove, lokalnu i mjesnu samoupravu, društvene djelatnosti i nabavu. Rješenje o prijemu u službu kao i rješenje o rasporedu na radno mjesto ……………… donijela pročelnica ………………...

 Uvidom u dokumentaciju dostavljenu od strane Matičnog ureda Samobor Povjerenstvo nije bilo u mogućnosti utvrditi eventualni rodnički odnos između dužnosnika i ……………...

 Nadalje, Grad Sveta Nedelja navodi da je službenik …………….. danas zaposlen u Gradu Svetoj Nedelji na radnom mjestu višeg stručnog suradnika za prostorno - komunalne djelatnosti u Upravnom odjelu za gospodarstvo, EU projekte, komunalne djelatnosti, prostorno uređenje i zaštitu okoliša i imovinsko-pravne poslove temeljem Rješenja o rasporedu KLASA: UP/I-112-01/20-01/01, URBROJ: 238-12-02/3-20-7 od dana 31.03.2020. godine, kojem je prethodilo Rješenje o rasporedu na radno mjesto stručnog suradnika za prostorno - komunalne djelatnosti u Upravnom odjelu za gospodarstvo, EU projekte, komunalne djelatnosti, prostorno uređenje i zaštitu okoliša i imovinsko-pravne KLASA: UP/I-112-01/18-01/01, URBROJ: 238-12-02/3-18-18 od dana 06.08.2018. godine. Naime, Grad navodi da od 2008. godine, kada je ………………… primljen u službu temeljem javnog natječaja u Jedinstveni upravi odjel Grada Svete Nedelje, Jedinstveni upravi Grada Svete Nedelje preustrojio se 2018. godine u tri upravna odjela, te je isti službenik preuzet u Upravni odjel za gospodarstvo, EU projekte, komunalne djelatnosti, prostorno uređenje i zaštitu okoliša i imovinsko-pravne poslove te da je navedenom prethodilo da je Gradsko poglavarstvo Grada Svete Nedelje dana 05.05.2008. godine raspisalo Javni natječaj za prijam u službu u Jedinstveni upravni odjel Grada Svete Nedelje suradnika za komunalne djelatnosti na neodređeno vrijeme, a Javni natječaj je objavljen dana 07.05.2008. godine u Narodnim novinama broj 52/2008. Navodi se da je dana 26.05.2008. godine doneseno Rješenje KLASA: 112-01/08-01/01, URBROJ: 238-12/02-08-31 o prijmu ………………. u Jedinstveni upravni odjel Grada Svete Nedelje na neodređeno vrijeme na radno mjesto suradnika za komunalne djelatnosti, kao osoba sa višom stručnom spremom građevinske struke, i više od 3 godine radnog staža U struci, te dana 30.06.2008. godine Rješenje o rasporedu na radno mjesto, KLASA: 112-01/08-01/01, URBROJ: 238-12/02-08-35. Nadalje, navodi se da je danas ……………… po struci stručni specijalist inženjer građevinarstva, te je diplomirao na Tehničkom veleučilištu u Zagrebu dana 30.11.2017. godine, a u skladu s time je doneseno posljednje Rješenje o rasporedu na radno mjesto.

 Uvidom u dostavljenu dokumentaciju Povjerenstvo je utvrdilo kako je brat dužnosnika zaposlen u Gradu Sveta Nedelja od 2008., dakle, prije samog mandata dužnosnika.

 Isto tako, vezano uz podatak da li je Grad Sveta Nedelja donio odluku ili pokrenuo natječaj za izgradnju vodovoda i kanalizacijskog sustava na području Grada, naveo da Grad Sveta Nedelja, odnosno predstavničko tijelo Grada - Gradsko vijeće Grada Svete Nedelje za svaku proračunsku godinu donosi Program građenja komunalne infrastrukture, a od 2019. godine Program građenja komunalne infrastrukture i Plan građenja komunalnih vodnih građevina na području Grada Svete Nedelje, sukladno odredbama Zakona o komunalnom gospodarstvu. Navodi se da je u zatraženom periodu Gradsko vijeće Grada Svete Nedelje donijelo Program gradnje objekata i uređaja komunalne infrastrukture na području Grada Svete Nedelje u 2017. godini, Program gradnje objekata i uređaja komunalne infrastrukture na području Grada Svete Nedelje u 2018. godini, Program građenja komunalne infrastrukture i plan građenja komunalnih vodnih građevina na području Grada Svete Nedelje u 2019. godini i Program građenja komunalne infrastrukture i plan građenja komunalnih vodnih građevina na području Grada Svete Nedelje u 2020. godini, te sve pripadajuće izmjene i dopune Programa, koje su dostavljene u prilogu dopisa. Grad navodi kako se tim aktima Grada raspoređuju sredstva osigurana u Proračunu Grada za gradnju komunalne infrastrukture, te sredstva za sufinanciranje građenja komunalnih vodnih građevina za objekte i uređaje vodoopskrbe i objekte i uređaje fekalne odvodnje, dok je osiguravatelj preostalih sredstava, investitor i nositelj svih radova na izgradnji vodoopskrbne mreže i mreže sanitarne (fekalne) kanalizacije na području Grada Svete Nedelje isporučitelj javne usluge društvo Vodoopskrba i odvodnja d.o.o.. Grad Svete Nedelja dostavlja tako isporučitelju javne usluge usvojene prijedloge na Gradskom vijeću na razmatranje i uvrštavanje u plan gradnje isporučitelja javne usluge za godinu za koju se plan donosi te da prijedlozi (usmeni i pismeni) za uvrštavanje u Program gradnje prvenstveno dolaze od stanovnika s tog područja, mjesnih odbora i njihovih predstavnika, članova Gradskog vijeća, a kod donošenja prijedloga u obzir se uzima pripremljenost tehničke dokumentacije i riješenost imovinsko pravnih odnosa.

 Uvidom u dostavljenu dokumentaciju Povjerenstvo je utvrdilo kako je odluke o gradnji objekata i uređaja komunalne infrastrukture na području Grada Svete Nedelje donosilo Gradsko vijeće, a ne gradonačelnik te stoga dužnosnik nije mogao koristiti javnu dužnost za osobni probitak ili probitak osobe koja je s njima povezana.

Slijedom navedenog, odlučeno je kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Dario Zurovec, elektronička dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana